Frumvarp um sorgarleyfi var samþykkt einróma við þinglok í gær og er orðið að lögum. Lögin tryggja foreldrum sem missa barn sitt leyfi frá störfum auk þess sem þeir fá greiðslur til að koma til móts við tekjutap.
Vinnsla frumvarpsins fór af stað fyrir um tveimur árum en afgreiðsla málsins frestaðist vegna kórónuveirufaraldursins. Lögin öðlast gildi í janúar á næsta ári. Guðmundur Ingi Guðbrandsson, félags- og vinnumarkaðsráðherra segir miklu skipta að sjá sorgarleyfi loks verða að veruleika.
Þetta er búið að vera í undirbúningi í ráðuneytinu í alllangan tíma. Ég legg þetta fram núna í vor og núna er þetta komið á þennan stað og ofboðslega mikilvægt að við getum með þessu móti tekið betur utan um barnafjölskyldur sem missa barn sitt.
Karólína Helga Símonardóttir formaður Sorgarmiðstöðvarinnar segir að miðstöðin fagni þessu, loksins sé mikilvægi sorgarúrvinnslu staðfest en að þau líti á þetta sem fyrsta fasa af mörgum. Styðja þurfi enn frekar við syrgjendur, þar á meðal ungar ekkjur og ekkla með börn á framfæri.
Í dag er verið að styðja ágætlega við foreldra sem missa börn á meðgöngu en ekki foreldra sem missa börn. Þetta er auðvitað bara hrikalegt áfall sem fólk verður fyrir og mikilvægt að við reynum að styðja við þau.
Ef þú átt engin skrifuð réttindi þá eru miklu meiri líkur á að eins og flestir Íslendingar eru í dag láti sig bara hafa það og mæta í vinnu. En um leið og þetta er orðið skriflegt þá áttu þessu skýr réttindi þá ertu líklegri til þess að nýta þér það.